b'\n_START_ARTICLE_\nSeppo Muraja\n_START_PARAGRAPH_\nSeppo Muraja (noin 1943 \xe2\x80\x93 maaliskuu 1974) oli suomalainen Turussa asunut rakennusmestari joka tuli tunnetuksi ylitetty\xc3\xa4\xc3\xa4n vuonna 1970 Atlantin tavallisella puolikannellisella tuulilasimoottoriveneell\xc3\xa4._NEWLINE_Muraja oli moottoriveneilyn ja vesihiihdon harrastaja. Murajalla oli Suomen mestaruuksia vesihiihdossa ja h\xc3\xa4n saavutti vesihiihdon nopeusenn\xc3\xa4tyksen Turun saaristossa.\n_START_SECTION_\nAtlantin ylitys 1970\n_START_PARAGRAPH_\nSeppo Muraja ja Arto Kulmala matkasivat kes\xc3\xa4ll\xc3\xa4 1970 sipoolaisen veneenvalmistajan Marinon Marino Mustang avomoottoriveneell\xc3\xa4 Atlantin yli Senegalin Dakarista Etel\xc3\xa4-Amerikkaan Brittil\xc3\xa4iseen Guyanaan. Heid\xc3\xa4n oli tarkoitus hinata veneen tarvitsema polttoaine kahdessa ponttoonissa veneen per\xc3\xa4ss\xc3\xa4 mutta t\xc3\xa4m\xc3\xa4 suunnitelma ei toiminut k\xc3\xa4yt\xc3\xa4nn\xc3\xb6ss\xc3\xa4 ja polttoaine t\xc3\xa4ytyi s\xc3\xa4ilytt\xc3\xa4\xc3\xa4 200 litran tynnyriss\xc3\xa4 veneen keskell\xc3\xa4 olleessa vedenpit\xc3\xa4v\xc3\xa4ss\xc3\xa4 ruumassa. Marino Mustang-vene oli 4,3 metri\xc3\xa4 pitk\xc3\xa4 ja 1,70 m leve\xc3\xa4 ja sen omapaino oli noin 210 kiloa. Veneess\xc3\xa4 oli 36 hevosvoiman Archimedes Penta 360 per\xc3\xa4moottori. _NEWLINE_Veneen keulakannelle oli asennettu tilap\xc3\xa4inen masto ja apupurje ja suuri osa matkasta tehtiin purjehtimalla, koska mukana ollut polttoaine ei olisi riitt\xc3\xa4nyt koko matkan ajaksi. Polttoaineen loputtua he sattuivat p\xc3\xa4\xc3\xa4sem\xc3\xa4\xc3\xa4n paikalle tulleeseen norjalaiseen rahtilaivaan, joka kuitenkin oli matkalla eri suuntaan kohti New Yorkia. Sen vuoksi he jatkoivat matkaa omalla veneell\xc3\xa4\xc3\xa4n kohti Etel\xc3\xa4-Amerikkaa. Loppumatkan aikana Vene kaatui ja miehet menettiv\xc3\xa4t l\xc3\xa4hes kaikki varusteensa. Matkan p\xc3\xa4\xc3\xa4tepisteeksi vaihtui alkuper\xc3\xa4isen Ranskan Guayanan sijasta Brittil\xc3\xa4inen Guyana. Veneen luovuttanut Marino oli luvannut Murajalle ja Kulmalalle uuden veneen jos matka onnistuisi ja t\xc3\xa4m\xc3\xa4 lupaus pidettiin. Murajan ja Kulmalan Atlantin ylityksess\xc3\xa4 k\xc3\xa4ytt\xc3\xa4m\xc3\xa4 vene on nykyisin Marinon varastossa Sipoon S\xc3\xb6derkullassa.\n_START_SECTION_\nLyhyeen p\xc3\xa4\xc3\xa4ttynyt maailmanymp\xc3\xa4rimatka\n_START_PARAGRAPH_\nJoulukuussa 1972 Muraja l\xc3\xa4hti Pertti Oinaalan kanssa Turusta maailmanymp\xc3\xa4rimatkalle Hello Dolly-nimisell\xc3\xa4 5,7 metri\xc3\xa4 pitk\xc3\xa4ll\xc3\xa4 Finmar Daycruiser moottoriveneell\xc3\xa4. Vene oli osallistunut aiemmin avomerikilpailuihin. Matka katkesi jo kuitenkin alkuvaiheissa, kun veneen moottori hajosi ja Muraja joutui j\xc3\xa4\xc3\xa4m\xc3\xa4\xc3\xa4n rahavaikeuksien takia er\xc3\xa4\xc3\xa4seen ranskalaiseen kalastajakyl\xc3\xa4\xc3\xa4n. H\xc3\xa4n p\xc3\xa4\xc3\xa4si jatkamaan yksin matkaansa vasta kun Urpo Lahtisen Lehtimiehet-yhtym\xc3\xa4 lahjoitti h\xc3\xa4nelle uuden moottorin ja toimitti sen Ranskaan. Muraja hukkui kuitenkin myrskyss\xc3\xa4 Biskajanlahdella maaliskuussa 1974. H\xc3\xa4nen veneens\xc3\xa4 l\xc3\xb6ydettiin tyhj\xc3\xa4n\xc3\xa4. 31-vuotiaan Murajan ruumis l\xc3\xb6ytyi pari viikkoa my\xc3\xb6hemmin Castetsin kaupungin edustalta l\xc3\xa4hell\xc3\xa4 Ranskan ja Espanjan rajaa. Muraja haudattiin Turkuun huhtikuun lopulla 1974. _NEWLINE_Kirjailija Pete Suhosen dokumentaarinen romaani Myrskyn ratsastaja (Sammakko, 2018) kuvaa Murajan viimeiseksi j\xc3\xa4\xc3\xa4nytt\xc3\xa4 seikkailua. Teos sis\xc3\xa4lt\xc3\xa4\xc3\xa4 Murajan autenttisia kirjeit\xc3\xa4 kotiin matkan varrelta. _NEWLINE_Muraja kuvasi Atlantin ylityst\xc3\xa4\xc3\xa4n Viikko-Sanomien numeroissa 33-37/1970 ilmestyneiss\xc3\xa4 matkakuvauksissa sek\xc3\xa4 1971 ilmestyneess\xc3\xa4 omakustannekirjassaan Psycopaatilla yli Atlantin. Murajan matkakuvaus on ilmestynyt my\xc3\xb6s lyhennettyn\xc3\xa4 Joni Skiftesvikin toimittamassa kirjassa Jo vihelt\xc3\xa4\xc3\xa4 takilassa (WSOY 1993).'